“ทองฟิวเจอร์” ร่วงกว่า 20 เหรียญ เซ่นดอลลาร์แข็งค่า-บอนด์ยีลด์พุ่ง
“ทองฟิวเจอร์” ดิ่งกว่า 20 เหรียญ หลุดระดับ 1,640 เหรียญในวันนี้ โดยถูกกดดันจากการแข็งค่าของดอลลาร์ และการดีดตัวของอัตราผลตอบแทนพันธบัตรรัฐบาลสหรัฐ จะลดความน่าดึงดูดของทอง เสี่ยงลงทดสอบแนวรับ 1,600 ดอลลาร์
“ทองฟิวเจอร์” ดิ่งกว่า 20 เหรียญ หลุดระดับ 1,640 เหรียญในวันนี้ โดยถูกกดดันจากการแข็งค่าของดอลลาร์ และการดีดตัวของอัตราผลตอบแทนพันธบัตรรัฐบาลสหรัฐ จะลดความน่าดึงดูดของทอง เสี่ยงลงทดสอบแนวรับ 1,600 ดอลลาร์
19 ต.ค. 2565

ผู้สื่อข่าวรายงานว่า ราคาทองฟิวเจอร์ดิ่งลงกว่า 20 ดอลลาร์ หลุดระดับ 1,640 ดอลลาร์ในวันนี้ โดยถูกกดดันจากการแข็งค่าของดอลลาร์ และการดีดตัวของอัตราผลตอบแทนพันธบัตรรัฐบาลสหรัฐ
ณ เวลา 22:47 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนธ.ค. ลบ 20.10 ดอลลาร์ หรือ 1.21% สู่ระดับ 1,635.70 ดอลลาร์/ออนซ์
ทั้งนี้ ดอลลาร์ที่แข็งค่าขึ้นจะลดความน่าดึงดูดของทอง โดยทำให้สัญญาทองมีราคาแพงขึ้นสำหรับผู้ถือครองเงินสกุลอื่น ขณะที่การดีดตัวขึ้นของอัตราผลตอบแทนพันธบัตรรัฐบาลสหรัฐจะเพิ่มต้นทุนค่าเสียโอกาสในการถือครองทองคำ เนื่องจากทองคำเป็นสินทรัพย์ที่ไม่มีผลตอบแทนในรูปดอกเบี้ย
นอกจากนี้ นักลงทุนกังวลต่อการเร่งปรับขึ้นอัตราดอกเบี้ยของธนาคารกลางสหรัฐ (เฟด) เพื่อสกัดเงินเฟ้อ
ขณะที่นักลงทุนคาดการณ์ว่า เฟดจะปรับขึ้นอัตราดอกเบี้ย 0.75% ในการประชุมกำหนดนโยบายการเงินในเดือนพ.ย.และธ.ค. หลังการเปิดเผยตัวเลขดัชนีราคาผู้บริโภค (CPI) ที่สูงเกินคาด
อย่างไรก็ตาม หากเฟดปรับขึ้นอัตราดอกเบี้ย 0.75% ทั้งในเดือนพ.ย.และธ.ค. ก็จะส่งผลให้เฟดขึ้นดอกเบี้ย 0.75% ติดต่อกัน 5 ครั้ง หลังจากปรับขึ้น 0.75% ทั้งในเดือนมิ.ย.,ก.ค.และก.ย.
ทั้งนี้ ราคาทองดิ่งลงเกือบ 10% นับตั้งแต่ต้นปีนี้ โดยผู้เชี่ยวชาญคาดว่าราคาทองจะปรับตัวลงอย่างต่อเนื่องแตะระดับ 1,600 ดอลลาร์ในช่วงสิ้นปี ขณะที่เฟดยังคงคุมเข้มนโยบายการเงินเพื่อสกัดเงินเฟ้อ